Avainsanat

Tiivistelmä



Avainsanat

1 Laiminlyöntikanne - Luonnolliset ja oikeushenkilöt - Laiminlyönnit, joiden takia voidaan nostaa kanne - Laiminlyönti vastata valitukseen, joka koskee kilpailusäännösten rikkomista - Tutkintaan ryhtymiseen ja sen loppuunsaattamiseen tarvittavan ajan osalta ennenaikainen kehotus tehdä ratkaisu

(ETY:n perustamissopimuksen 175 artiklan kolmas kohta)

2 Laiminlyöntikanne - Luonnolliset ja oikeushenkilöt - Laiminlyönnit, joiden takia voidaan nostaa kanne - Laiminlyönti vastata perustamissopimuksen 86 artiklaan nojautuvaan osaan valitusta, joka koskee perustamissopimuksen 85 ja 86 artiklaa

(ETY:n perustamissopimuksen 175 artiklan kolmas kohta)

3 Mitätöimiskanne - Säädökset, joiden takia voidaan nostaa kanne - Käsite - Säädökset, joilla on pakottava oikeusvaikutus - Kilpailusäännösten soveltamista koskeva hallinnollinen menettely - Komission kannanotto valitukseen - Asetuksen N:o 17 19 artiklan 3 kohdan mukainen komission kehotus - Valmistelutoimet

(ETY:n perustamissopimuksen 173 artikla; asetuksen N:o 17 19 artiklan 3 kohta)

Tiivistelmä

4 Perustamissopimuksen 175 artiklan mukainen laiminlyöntikanne edellyttää, että kyseessä oleva toimielin on laiminlyönyt toimimisvelvollisuutensa sillä tavalla, että laiminlyönti on vastoin perustamissopimusta.

Kun komissiolle osoitetaan valitus asetuksen N:o 17 3 artiklan mukaisesti perustamissopimuksen 85 ja 86 artiklan rikkomistapauksessa, komission on asetusten N:o 17 ja N:o 99/63 mukaisesti tutkittava huolellisesti valittajan sen tiedoksi tuomat aineelliset ja oikeudelliset seikat voidakseen päättää, täytyykö sen ryhtyä menettelyyn loukkauksen toteamiseksi vai hylätä valitus vai jättää se sillensä.

Komission ei voida katsoa laiminlyöneen perustamissopimuksen 175 artiklan tarkoittamalla tavalla toimimisen, jos kantajan kehottaessa sitä määrittelemään kantansa valitukseen se oli jo aloittanut perustamissopimuksen 85 artiklan loukkaamista koskevat tutkimukset, mutta ottaen huomioon asian tutkinnan vaihe ja kuluneet määräajat se ei voinut kohtuullisesti vielä lähettää valittajalle asetuksen N:o 99/63 6 artiklan mukaista ilmoitusta eikä etenkään vastata valitukseen lopullisesti hylkäävällä päätöksellä.

5 Komissiolle osoitettiin asetuksen N:o 17 3 artiklan mukainen hakemus perustamissopimuksen 85 ja 86 artiklan rikkomistapauksessa ja komissio ryhtyi sen tutkimiseen vain 85 artiklan perusteella, joten sen ei voida katsoa silloin, kun valittaja kehotti sitä määrittelemään kantansa valitukseen, ottaneen kantaa valitukseen perustamissopimuksen 175 artiklan mukaisesti siltä osin kuin se nojautui perustamissopimuksen 86 artiklaan. Laiminlyöntikanne täytyy ottaa tutkittavaksi siltä osin kuin siinä vedotaan komission laiminlyöntiin toimia tämän määräyksen nojalla.

Tätä tutkittavaksi ottamista ei voida asettaa kyseenalaiseksi ensinnäkään siksi, että kun komissiolle esitetään asetuksen N:o 17 3 artiklan nojalla valitus, komission ei tarvitse tehdä päätöstä, jossa väitetty loukkaus todetaan, eikä kaikissa tapauksissa ryhtyä tutkimaan asiaa päätöstä varten, ja toiseksi siksi, että komissiolla on mahdollisuus päättää sille jätetylle valitukselle annettava etusija ottaen huomioon yhteisön etu. Ottaen huomioon asetuksen N:o 17 3 artiklan ja asetuksen N:o 99/63 6 artiklan suomat menettelylliset oikeudet komissiolla oli tässä tapauksessa mahdollisuus päättää asian tutkimiseen ryhtymisestä ainoastaan perustamissopimuksen 85 artiklan nojalla, mutta komission täytyi kuitenkin toisaalta ensin tutkia ne aineelliset ja oikeudelliset seikat, jotka koskevat mahdollista perustamissopimuksen 86 artiklan soveltamista, ja toisaalta tiedottaa kantajalle päätöksestään ja esittää perustelunsa siten, että laillisuusvalvonta on mahdollista.

Ei ole myöskään mahdollista, että laiminlyöntikanne olisi perusteeton joko asetuksen N:o 17 19 artiklan 3 kohdan mukaisen kehotuksen julkaisemisen tai kantajan valituksessa mainitun kilpailua ehkäisevän toiminnan loppumisen seurauksena. Toisaalta komissiolle ilmoitettujen muutosten jälkeen mahdollista myönteistä suhtautumista 85 artiklan perusteella valituksessa ilmoitettuun sopimukseen ei voida pitää komission kannanottona kantajan valituksen perustamissopimuksen 86 artiklaan nojautuvaan osaan. Toisaalta kilpailua rajoittavan toiminnan väitetty lakkaaminen voi vain muuttaa niitä tosiasioita, joihin 86 artiklaan nojautuva kanne perustuu, minkä seurauksena komissio voi joko jättää valituksen sillensä tai päättää hylätä sen ilman että se muutoin vapauttaisi komission vastaamasta kantajan valitukseen edellä mainittujen menettelyllisten velvoitteiden mukaisesti.

6 Yhteisön kilpailusäännösten rikkomista koskevassa menettelyssä tällainen väitetiedoksiannosta ilmenevä komission kannanotto valitukseen tai kehotus, jonka komissio antoi asetuksen N:o 17 19 artiklan 3 kohdan nojalla, eivät ole päätöksiä, jotka voisivat olla mitätöimiskanteen kohteena.